Somer, son, seemeeue en roomys - Kuns En Vermaak - Republikein
Wednesday, May 22nd, 03:42:53
Somer, son, seemeeue en roomys
14 December 2018 | Kuns en vermaak
Almal is mal oor Desembers aan Namibië se kus. Somer, son, saffier, lekker weer en 'n luilekker vakansiegees is waarvan menige vakansieganger al die hele jaar droom.
Of jy nou langs die viswaters uitspan, 'n familiebraai op die harde sand geniet of agterop 'n kwadfiets op die duine rondrits, almal wil in Desember by die see wees.
Maar die see en al die pret wat daarmee gepaard gaan, is nie dieselfde sonder vakansiekos nie.
Wat jy ook al in jou lewe aanvang, al die goeie tye en goeie herinneringe gaan met goeie kos gepaard.
Die bekende Mole op Swakopmund lok jaarliks duisende mense van oraloor die wêreld.
Party kom swem, ander is daar vir foto's en die res eet roomys by Café Mole.
Café Mole is deel van die Strand Hotel en is hul weergawe van 'n wegneemete-restaurant.
Swakop wemel van roomysplekke, dus moes Café Mole seker maak hul roomys is die beste op die dorp.
En dit ís heel moontlik so. Die roomys is romerig en uniek, maar wat dit besonders maak, is die resepte wat gevolg word soos die Italianers dit self sou maak.
Dis byna soos gelato.
Met die perfekte ligging sorg Café Mole vir meer as net 'n lekker dag in die son.
Die personeel is vriendelik en bereid om alles in hul vermoë te doen om jou kuiertjie by dié informele restaurant so gemaklik moontlik te maak. Vir die jongspan is daar baie om te doen, terwyl Mamma en Pappa aan 'n Rock Shandy teug.
Afgesien van al die soet lekkernye wat hulle aanbied, bied die restautant ook 'n wye verskeidenheid peuselhappies, slaptjips, gebak en ligte etes. In die winter kan jy aan die sop-van-die-dag smul, terwyl Swakop sy mismantel oorgooi.
'n Topverkoper en een van die gewildste disse op die spyskaart is hul vis-en-tjips. Inwoners en vakansiegangers staan tou en slaan so te sê vuis om aan hierdie vars, diepgebraaide stokvis en thin crisps te smul.
As jy nie 'n voorliefde vir seekos het nie, kan jy jou tande in die hamburger, bratwurst, frikkadelle, samoesas of quiche'e laat wegsink. Daar is werklik iets vir almal se smaakkliere.
'n Reeks koffies, alles natuurlik Slowtown-bone, kan met 'n oliebol, sny tert of vars gebak geniet word.
Café Mole laat jou vir 'n oomblik dink jy sit en eet Europese kos, maar op Venice Beach se stoep. Dis die beste van alle wêrelde.
As jy Swakopmund hierdie Desember besoek, maak seker jy gooi 'n draai by Café Mole.
Indien jy vergeet het om 'n vriend of familielid se Kersgeskenk te koop, trakteer hulle op roomys by Café Mole.